РЕШЕНИЕ НА СЪВЕТА
от 5 юни 2007 година
за отмяна на Решение 2005/186/ЕО относно съществуването на прекомерен дефицит в Малта
(2007/464/ЕО)
СЪВЕТЪТ НА ЕВРОПЕЙСКИЯ СЪЮЗ.
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че:
(1)
С Решение 2005/186/ЕО на Съвета (1), след препоръка от Комисията, в съответствие с член 104, параграф 6 от Договора, бе решено, че в Малта съществува прекомерен дефицит. Съветът отбеляза, че през 2003 г. общият държавен дефицит беше 9,7 % от БВП, от който 2,9 % от БВП се дължеше на еднократна транзакция, следователно надвишаващ определената от Договора референтна стойност от 3 % от БВП, докато общият държавен брутен дълг беше със стойност 72 % от БВП и се очакваше да продължи да се отклонява от определената в Договора референтна стойност от 60 % от БВП през 2004 г.
(2)
На 5 юли 2004 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. относно ускоряване и изясняване на прилагането на процедурата при прекомерен дефицит (2) Съветът отправи препоръка към Малта с оглед прекратяване на положението на прекомерен дефицит най-късно до края на 2006 г. Препоръката бе публикувана.
(3)
Съгласно член 104, параграф 12 от Договора решение на Съвета за съществуването на прекомерен дефицит следва да се отмени, когато по мнението на Съвета прекомерният дефицит на съответната държава-членка е бил коригиран.
(4)
В съответствие с Протокола относно процедурата при прекомерен дефицит, приложен към Договора, Комисията предоставя данните за изпълнението на процедурата. Като част от прилагането на Протокола държавите-членки трябва да предоставят данни за държавните дефицити и дълг, както и за други свързани променливи, два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагане на Протокола относно процедурата при прекомерен дефицит, приложен към Договора за създаване на Европейската общност (3).
(5)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след направената от Малта преди 1 април 2007 г. нотификация и основавайки се на прогнозата на службите на Комисията от пролетта на 2007 г., се налагат следните заключения:
-
общият държавен дефицит намаля от 10 % от БВП през 2003 г. до 2,6 % от БВП през 2006 г. и е под референтната стойност от 3 % от БВП. Това е малко по-добре от заложената цел за 2006 г. в актуализираната конвергентна програма от януари 2006 г., въпреки че е доста над определените от Съвета цели в препоръката му по член 104, параграф 7;
-
между 2003 г. и 2006 г. е отчетено намаление на дефицита с повече от половината от 7,4 процентни пункта (около 4 процентни пункта) от БВП, дължащо се на увеличаването на приходите от косвено облагане, както и на подобрената събираемост на данъци. Намаляването на съотношението разходи-БВП обяснява останалите 3,5 процентни пункта, което отчасти отразява увеличеното прибягване до еднократни мерки, а именно продажбата на земя, която по принцип се отчита като отрицателен разход. Съотношението на разходите би намаляло с по-малко, ако се изключи значителната еднократна транзакция, свързана с преструктурирането на корабостроителници, която е в размер на около 3 % от БВП за 2003 г. В допълнение, намаляването на разходите беше постигнато чрез намаляване и преструктуриране на държавни предприятия, ограничения при наемането на персонал в държавния сектор и контрол на социалните плащания;
-
между 2004 г. и 2006 г. еднократните операции за намаляване на дефицита възлизаха на около 1 % от БВП. Без тях (0,7 % от БВП) дефицитът за 2006 г. би останал над референтната стойност от 3,3 % от БВП. През 2006 г. подобрението в структурното салдо, което е салдото, коригирано с отчитане на промените в икономическата конюнктура, без да се взимат предвид извънредните и други временни мерки, се оценява на малко над 1 % от БВП;
-
за 2007 г. прогнозата на службите на Комисията от пролетта на 2007 г. предвижда дефицитът да бъде допълнително намален до 2,1 % от БВП, най-вече чрез допълнително намаляване на разходите. Очаква се еднократните мерки да бъдат в размер от 0,6 % от БВП, до голяма степен напомнящ размера им от предишната година, така че без тях дефицитът би останал под референтната стойност. Това общо взето е в съответствие с официалната прогноза за дефицит от 1,9 % БВП, заложена в нотификацията от април 2007 г. За 2008 г., приемайки че политиката няма да се промени, пролетната прогноза предвижда допълнително намаляване на дефицита до 1,6 % от БВП, без да се прибягва до еднократни мерки. Това показва, че дефицитът е бил сведен под тавана от 3 % от БВП по приемлив и устойчив начин. През 2007 г. се очаква леко подобрение на структурното салдо и ако няма промяна в политиката - с допълнителен процентен пункт през 2008 г. Това трябва да се разглежда на фона на необходимостта да се напредва към средносрочната цел на бюджетното състояние, която за Малта е един балансиран в структурно отношение бюджет;
-
държавният дълг намаля от пиковата стойност 73,9 % от БВП през 2004 г. до 66,5 % през 2006 г. Според прогнозата на службите на Комисията от пролетта на 2007 г., се очаква съотношението на дълга да продължи да намалява до около 64,3 % в края на 2008 г., с което се приближава до референтната стойност от 60 % от БВП.
(6)
По мнение на Съвета прекомерният дефицит в Малта е коригиран и следователно Решение 2005/186/EО следва да бъде отменено,
ПРИЕ НАСТОЯЩОТО РЕШЕНИЕ:
Член 1
Предвид цялостната оценка следва, че ситуацията на прекомерен дефицит в Малта е коригирана.
Член 2
С настоящото се отменя Решение 2005/186/ЕО.
Член 3
Адресат на настоящето решение е Република Малта.
Съставено в Люксембург на 5 юни 2007 година.